अनाउंस करवाया, क्रेन के लिए टेंडर की तैयारी
बाजार में लोग अपने वाहन पार्किंग लाइन के भीतर खड़े करें। बीच रोड पर बेतरतीब खड़े नहीं करें। यदि नहीं मानें तो क्रेन से वाहन जब्त कर लिया जाएगा। फिर पुलिस चालानी कार्रवाई करेगी। क्रेन से वाहन की जब्ती के दौरान यदि कोई क्षति होती है तो इसके जिम्मेदार वाहन मालिक खुद रहेंगे।
यह अनाउंस गुरुवार को नगरपालिका ने शहरभर में करवाया। इसके मार्फत नपा ने सूचना दी कि नगर के व्यस्ततम मार्गों पर डाली गई पार्किंग लाइन के भीतर वाहन खड़े नहीं किए तो 15 मार्च बाद कार्रवाई करेंगे। हालांकि प्रशासन द्वारा ऐसे कई अल्टीमेटम वाहन चालकों, कमर्शियल भवन मालिक, शॉपिंग कॉम्प्लेक्स वालों को दिए जा चुके हैं। परिणाम आज तक नहीं आया। अब फिर नपा ने पार्किंग व ट्रैफिक समस्या संबंधी मुहिम को एक कदम आगे बढ़ाते हुए अनाउंस करवाया है। लेकिन जब तक नियमित प्रयास व फॉलो नहीं होगा, तब तक सुधार की उम्मीद कम है।
एसडीएम का मामला सीए तक पहुंचा, विधायक ने की बात
एसडीएम के व्यवहार, कार्यशैली को लेकर विधायक डॉ. राजेंद्र पांडेय ने भोपाल में मुख्यमंत्री शिवराजसिंह चौहान से बात की है। विधायक डॉ. पांडेय ने बताया बुधवार को ज्ञापन वाला घटनाक्रम तथा एसडीएम के अन्य अविवेकपूर्ण काम की परिस्थितियों से सीएम को अवगत करवाते हुए योग्य कार्रवाई की बात कही है। कलेक्टर को भी जानकारी दी
एसडीएम अनूप कुमार सिंह ने 4 अप्रैल 2016 को यातायात समस्या हल करने के लिए वन-वे सहित अन्य प्रयास शुरू किए थे। लेकिन योजनाबद्ध तरीके से काम नहीं होने व कार्रवाई व्यवहारिक नहीं होने के कारण हफ्तेभर में मुहिम फुस हो गई थी। फिर 27 दिसंबर को एसडीएम नपा अमले के साथ बाजार पहुंचे। दौबारा से पार्किंग, यातायात व वन-वे समेत अन्य व्यवस्था सुधार के प्रयास शुरू हुए। तब से अब तक कई नोटिस व चेतावनी जारी हुई। महीनेभर पहले पार्किंग लाइन डाली गई। इसी कड़ी में दो महीने बाद अब नपा ने अनाउंस भी करवाया है। साथ ही नपा अधिकारी अशोक शर्मा ने कहा हम क्रेन मंगवाने के लिए टेंडर भी कर रहे हैं। पत्र तैयार हो गया है और हफ्तेभर बाद किराए पर क्रेन आ जाएगी। इन तमाम प्रयासों के बावजूद प्रशासन की सख्ती का असर नजर नहीं आया। इक्का-दुक्का बैंक भवनों के बाहर महज सूचना चस्पा कर दी गई। चौपाटी रोड स्थित एक कॉम्प्लेक्स के बाहर भी नो-पार्किंग लिख दिया गया। लेकिन बाकी ने ध्यान नहीं दिया। जहां सूचना लगी, वहां भी पार्किंग के लिए पर्याप्त जगह नहीं है। इसलिए केवल सूचना चस्पा करना नाकाफी है।
होली बाद कार्रवाई की बात लेकिन उम्मीद कम
नपा सीएमओ एपीएस गहरवार ने बताया पार्किंग व यातायात व्यवस्था सुधार के लिए प्रयास जारी है। गुरुवार को लक्ष्मीबाई मार्ग स्थित दो शॉपिंग कॉम्प्लेक्स संचालकों को पार्किंग के लिए ताकिद किया तो उन्होंने हफ्तेभर में खुद ही पार्किंग करवाने का आश्वासन दिया है। होली-रंगपंचमी के बाद सख्ती बरतेंगे। अधिकारी भले ही होली बाद कार्रवाई की बात कह रहे हैं लेकिन इसके धरातल पर उतरने की उम्मीद कम है। क्योंकि इस बीच प्रशासनिक फेरबदल की चर्चा है और ऐसा हुआ तो फिर से नए प्रयास शुरू होंगे।
सुतारीपुरा में बैंक के बाहर जगह तो नहीं लेकिन सूचना बोर्ड लगा दिया है।
hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva